google/wiki40b huggingface dataset:
Wokou

Wokou (kinesisk: 倭寇; pinyin: wōkòu; japansk: わこう wakō; koreansk: 왜구 waegu) eller japanske pirater var pirater som herjet langs de kinesiske og koreanske kyster mellom 12- og 1500-tallet. I den mest aktive perioden var de japanske piratene hverken japanske eller pirater. De besto da for det meste av kinesiske militssoldater, handelsmenn og smuglere, samt portugisiske sjømenn og handelsmenn. En liten andel var japanske soldater, ronin, smuglere og handelsmenn.
Den første fasen av wokouaktivitet begynte på 1200-tallet og fortsatte til andre halvdel av 1300-tallet. I denne fasen besto piratene kun av japanske pirater som opererte i Gulehavet og som i hovedsak angrep mål på den koreanske halvøya og Kina. Den andre fasen fant sted på begynnelsen av 1600-tallet. I denne perioden var wokouene av en mer blandet sammensetning og virksomheten spredte seg til havene i Øst-Asia og de store elvene, som for eksempel Yangtze.
Navnet «wokou» kommer fra wa eller wo, som sikter til Japan, og kou, som betyr banditt.
Et av den kinesiske keisermakts tiltak mot wokou-røveriet var hai jin-politikken, som innebar forbud mot privat sjøfartshandel. Men denne politikken ble i virkeligheten en medvirkende årsak til at sjørøveriet vedvarte, ettersom utarmede kinesere i kystområdene ikke kunne livnære seg og gikk over til røveri.
University of the Arts London

Historie

University of the Arts London ble etablert som "the London Institute" i 1986, og fikk sitt nåværende navn i 2004. Før 1986 var høyskolene universitetet består av selvstendige offentlige høyskoler. UAL bestod opprinnelig av fem høyskoler, men Wimbledon College of Art kom inn under universitetet i 2006. Drama Centre London og Byam Shaw School of Art ble slått sammen med Central Saint Martins i henholdsvis 1999 og 2006.

Rangeringer

University of the Arts London ble rangert som nummer 80 av 126 britiske universiteter på Complete University Guides liste for 2016 og som nummer 44 av 119 britiske universiteter på The Guardians 2016-liste.
University of the Arts London var ikke å finne blant de 500 beste universitetene i verden i Times Higher Education World University Rankings 2014-2015, i QS World University Rankings for 2014 eller i Academic Ranking of World Universities (Shanghai-rankingen) for 2014.
Trafjorden

Trafjorden er en liten fjord i Brunlanes, Larvik kommune i Vestfold. Fjorden er mere for en smal bukt å regne og er ikke mer enn cirka 750 meter lang. Innerst i fjorden ligger feriestedet «Kinnsbakken feriehjem». Kinnhalvøya ligger mellom Trafjorden og Hummerbakkfjorden i vest og utgjør et naturreservat med svartorskog i tillegg til flere lokalt utryddingstruede plantearter
Shanghai SIPG FC

Shanghai SIPG FC (2005–) er en kinesisk fotballklubb fra Shanghai som har spilt i Kinas toppdivisjon.
Grunnleggeren Xu Genboa (født 1944) var en tidligere toppspiller som på 1990-tallet hadde ledet byrivalen Shanghai Greenland FC og omkring 2001 Inter Shanghai. Omkring år 2000 startet han Genboa fotballakademi som i 2005 slo seg sammen med det som ble kalt  Shanghai Dongya FC der "Dongya" betyr "Øst-Asia". 
De startet i Liga 2 (tredje nivå), spilte i Liga 1 (andre nivå) 2008–12 og har siden vært i Kinesisk superliga der de fikk sølv, bronse og sølv 2015–17, samt GULL i 2018.  I asiatiske AFC Champions League tapte de semifinalen i 2017 mot japanske Urawa Red Diamonds.
Navnet Shanghai SIPG tok de i 2015, etter sponsoren Shanghai International Port Group (SIPG) som driver byens havn.
Svenske Sven-Göran Eriksson var trener 2014–16. Brasilianerne Oscar, Hulk og Elkeson kostet ifølge Romsdals Budstikke laget godt over en halv milliard kroner, da de fikk jobb her i 2016.
De spiller hjemmekampene på Shanghai Stadium og har røde hjemmedrakter. Logoen er hodet av en ørn.
Monte Carlo-metoden

Monte Carlo-metoden er en bredt anvendt klasse med algoritmer som anvendes for å simulere ulike fysiske og matematiske system. De skiller seg fra andre simuleringsmetoder (som f.eks. molekylærdynamikk) gjennom å være stokastiske, dvs. ikkedeterministiske i noen form – vanligvis gjennom å bruke slumptallsgeneratorer (oftest anvendes dog pseudoslumptallsgeneratorer) – i motsetning til deterministiske algoritmer. På grunn av algoritmenes uforutsette natur og store mengde beregninger som er innblandet er Monte Carlo-metoder meget anvendelige ved hjelp av databeregninger.
En Monte Carlo-algoritme er en numerisk Monte Carlo-metode som anvendes for å finne løsninger til matematiske problem (som kan ha flere variabler) som ikke kan løses enkelt med andre numeriske metorder som f.eks. integralregning. effektiviteten øker i relasjon til andre numeriske metoder når antallet dimensjoner i problemet øker..
Navnet på metoden kommer fra det berømte kasinoet i Monte Carlo, der tilfeldige og ikkedeterministiske prosesser avgjør utfallet i roulette og andre hasardspill.

Monte Carlo og tilfeldige tall

Monte Carlo-simuleringsmetoder trenger ikke ekte tilfeldige tall for å være brukbar – for andre metoder, slik som primtallstesting, uforutsigbarhet er primært (se Davenport (1995). Mange av de kraftigste teknikkene bruker deterministiske, pseudotilfeldige-sekvenser, noe som gjør det enkelt å kjøre simuleringen flere ganger. Den eneste kvaliteten som vanligvis er nødvendig for å gjøre gode simuleringer er at rekken med pseudotilfeldige tall er «tilfeldig» nok på ett eller annet vis.
Det betyr at det avhenger av hva som skal testes. Typisk må tallene passere en rekke statistiske tester. Teste at tallene er uniformt distribuert eller følger andre ønskede distribusjoner.
Blattniksele

Blattniksele (også skrevet Blattnicksele, umesamisk: Bláhnage) er et 54 hektar stort småsted i Sorsele kommune i Västerbottens län i landskapet Lappland i Sverige. Stedet hadde 205 innbyggere i 2000 og 187 innbyggere i 2005.
Sandviken (Södermanland)

Sandviken er et tettsted i Södertälje kommune i Stockholms län i landskapet Södermanland i Sverige. I 2010 hadde tettstedet 338 innbyggere.
Tettstedene Sandviken, Vattubrinken og Ekeby samt bygdene Tuna og Stjärna och Aska med omegn pleier å omtales med samlenavnet Enhörna. Området tilhører kommunedelen Enhörna i Södertälje kommune. Kommunedelen ble dannet i 1967, da Enhörna kommune ble slått sammen med Södertälje. Kommunen Enhörna hadde tidligere blitt dannet ved at man slo sammen kommunene Ytter- og Överenhörna i 1952. Ekeby pleier å anses som Enhörnas administrasjonssenter, siden det meste av servicetilbudet finnes her.
Det er regelmessig bussforbindelse med Södertälje hver dag. I sommerhalvåret går det båter til Stockholm og Mariefred fra kaien i Sandviken og Ekensberg daglig.
De nærmeste jernbanestasjonene er Södertälje Syd for fjerntog, Nykvarn for regiontog og Södertälje for lokaltog.
Opera

Nordmenn

Hjalmar Borgstrøm, Arne Eggen, Ole Olsen, Gerhard Schjelderup (også komposisjon med Kristofer Janson), Hallvard Johnsen (Legenden om Svein og Maria oppført 1971)
Björsäter

Björsäter er et tettsted i Åtvidaberg kommune i Östergötlands län i Östergötland i Sverige. I 2010 hadde tettstedet 443 innbyggere.
E Bardha e Beratit

E Bardha e Berati, «De hvite druene fra Berat», er en albansk hvitvin som blir produsert i byen Berat. Vinen er anbefalt servert  ved romtemperatur mellom 10-12°Celsius.
Kirenga

Kirenga (russisk: Киренга) er ei elv i Irkutsk oblast i Russland. Den er ei høyre sideelv til Lena, og er 746 kilometer lang, med et nedbørfelt på 46 600 km². Kirenga er islagt fra begynnelsen av november til slutten av april. De viktigste sideelvene er Ulkan, Minja og Khanda. Byen Kirensk ligger ved elvas munning.
Doris Troy

Karriere

Doris Troy vokste opp i Harlem i New York, hvor hennes far var barbadisk pastor i menigheten. Foreldrene likte ikke at datteren sang annet enn salmer, så hun begynte å synge i sin fars kirkekor. Da hun senere jobbet ved Apollo Theater ble hun oppdaget av «Godfather of Soul», James Brown. Hun fortsatte nå som kordame for flere profesjonelle musikere; Solomon Burke, bandet The Drifters, Cissy Houston og Dionne Warwick. Som soloartist fikk Doris Troy sitt gjennombrudd med sangen «Just One Look», som hun under pseudonymet Doris Payne skrev sammen med Gregory Carroll. Den nådde topp 10 i 1963. Året etter laget den britiske rockegruppen The Hollies en coverversjon av låta som var nær ved å bli deres første listetopper. Senere har blant annet Linda Ronstadt, Bryan Ferry, Anne Murray, Klaus Nomi og Harry Nilsson laget sine versjoner av sangen.
Etter hvert som karrieren skjøt fart fikk Doris Troy være med som bakgrunnsanger på innspillinger med The Rolling Stones, Humble Pie, Kevin Ayers, for Pink Floyd på deres The Dark Side of the Moon-LP, George Harrison, Johnny Hallyday, Dusty Springfield, Nick Drake, Junior Campbell og Carly Simon. 
I 1969 ble Troy via musikerkollega Billy Preston knyttet til The Beatles' plateselskap Apple Records. Singelen Ain't That Cute komponerte hun sammen med George Harrison, og på LP-en som bar hennes eget navn som tittel, fikk hun med seg et stjernelag av musikere med seg i studio. Foruten George Harrison, som også produserte plata deltok Ringo Starr, Klaus Voormann, Jackie Lomax og Stephen Stills var med henne i studio. Hennes album Stretching Out viste hennes allsidighet, men ble ingen salgssuksess.

Autobiografisk musikal / -film

Sammen med søsteren Vy, som jobbet som populær radiorepporter i New York, skrev hun musikalen Mama, I Want to Sing basert på sitt eget liv og karriere. Stykket førte til 1500 forestillinger på Heckscher Teater i Harlem.
Troy spilte sin egen mor, Geraldine, mens Chaka Khan spilte hennes tante i London-produksjonen, det samme gjorde Deniece Williams. Musikalen ble nytolket og sluppet som spillefilm i 2009 med Ciara, Patti Labelle og CSI skuespiller Hill Harper.
Doris Troy døde av lungeemfysem i sitt hjem i Las Vegas i Nevada, 67 år gammel.
Oppvaskmaskin

En oppvaskmaskin er et teknisk apparat som anvendes for å vaske hovedsakelig tallerkener, glass og bestikk, men også annet som anvendes i sammenheng med mat og matlaging. Oppvaskmaskinen er oftest formet som en kasse med en luke i fronten som kan vippes ned. Norske oppvaskmaskiner er oftest den typen som plasseres på gulvet under f.eks. kjøkkenbenken, men man kan også kommer over modeller som kan plasseres oppå en benk. Tidsforbruket er litt avhengig av hva som skal vaskes, men 1 time er nokså normalt. Oppvaskmaskinen regnes som en hvitevare.
For restauranter og storkjøkken er oppvaskmaskinene annerledes utformet. De består av en stor maskin som er delt i to deler. Den åpnes med et håndtak på den øvre delen, deretter setter man inn en kurv med det man ønsker rengjort. Denne typen oppvaskmaskin krever at man forhåndsskyller det man skal rengjøre, men til gjengjeld bruker den under et minutt på å gjøre jobben. En slik oppvaskmaskin er ofte kalt «steamer».
En oppvaskmaskin anvender vanligvis sirkulerende vann sammen med varmt vann (55-65 grader celsius) og oppvaskmiddel for rengjøring.
I oppvaskmaskiner kan man benytte avspenningsmiddel for å hindre at små dråper vann setter seg på f.eks. glass, hvor de kan tørke inn og etterlate flekker av kalk.

Industrioppvask

Matindustrier og melkemaskiner må rengjøre sine produksjonslinjer for å forhindre sykdommer og forurensninger. For å gjøre dette lar man varmt vann (80-90 °C) sirkulere i tanker og røranlegg, sammen med et sterkt oppvaskmiddel. For at hele fabrikken skal bli ren kreves det at alle ventiler settes i en rengjøringsmodus. Man kan si at hele fabrikken blir en slags oppvaskmaskin, det eneste som kreves er en pumpe som kan gi høyt trykk og stor@mengder vann.
Tanker vaskes enkelt ved at man fører et munnstykke ned i tanken som har en roterende dyse som spyler vannet i alle retninger.
Etter vask skylles systemet med kaldt vann flere ganger for å rense ut de sterkt etsende kjemikaliene som brukes som oppvaskmiddel. Normalt benyttes et basisk oppvaskmiddel med en pH på 13.

Historie

Den første som fikk patent på oppvaskmaskin var ei sosietetsfrue fra Shelbyville i Illinois, Josephine Charis Cochran. Hun hadde sett sett seg lei på at hushjelpen slumset med oppvasken og knuste hennes dyre servise. Hun konstruerte en maskin som fungerte og som hun fikk patent på i 1886, og presentere den på Verdensutstillingen i Chicago 1893 hvor hun fikk medalje.
Fru Cochran etablerte sitt selskap, Cochran Manufactoring Company, som i dag heter Whirlpool.
Det rumenske postvesen hedret oppfinneren med et minnefrimerke i 2013
Linge (Møre og Romsdal)

Linge er en gård i Valldal og et ferjested på veien mellom Åndalsnes og Geiranger i Møre og Romsdal. Det ligger ved Norddalsfjorden, som er en del av Storfjorden.
Gården Linge er et av de nordligste med klimaforhold for kommersiell fruktdyrking, inklusive valnøtter og fersken, men er mest kjent for skuespilleren og motstandsmannen Martin Linge, som vokste opp der. Det finnes et minnesmerke over ham. Johan Nordahl Bruns morfar eller mor kom fra Linge, men de kalte seg «Nordahl» etter prestegjeldet.
Fylkesvei 63 er utpekt som nasjonal turistvei mellom Trollstigen og Geiranger, og ferjekaia er oppgradert med ny driftsbygning, inklusive toalettfasiliteter i stil.
Vår gamle gudelære

Vår gamle gudelære er en norsk TV-serie på fire episoder om norrøn mytologi som ble sendt på NRK i 1982. Serien er en dramatisert beretning om gudenes verden, om skapelsen og undergangen, slik den norrøne mytologi forteller det. Serien ble skrevet av Tor Åge Bringsværd og produsert av Ann-Cathrin Ramberg. Scenografi var ved Willi Nordraa, kostymene ved Ellen Andreassen og koreografien ved Kjersti Alveberg. Serien er uten dialog og blir fortalt gjennom Jannik Bonnevie som spiller Volve, og Knut Husebø som spiller forteller. Hver episode er rundt 25 minutter lang.
Xungen-bevegelsen

Xungen-bevegelsen (kinesisk: 寻根文学, pinyin: Xúngēn Wénxué = «rotsøkende litteratur»), xungen-litteratur eller søken etter røtter, er en kulturell og litterær bevegelse i Fastlands-Kina som legger vekt på lokalkulturer og minoritetskulturer.
Den begynte sent i 1980-årene. Dens premiss er at kulturrevolusjonen ødela en pluralistisk kinesisk identitet som hadde bestått i århundrer, og at en vellykket rekonstrusjon av denne identitet betinges av at man gjenvinner en sunn respekt for og glede over de lokale kulturer.
Europamesterskapet i padling

Europamesterskapet i padling ble arrangert første gang i 1933 i Praha, men kom ikke tilbake etter andre verdenskrig før 1957. Mesterskapet tok også pause fra 1969 til 1997. Fra og med 2004 har mesterskapet blitt arrangert hvert år, og det arrangeres konkurranser både i kajakk og kano, mens slalåm-padling har sitt eget mesterskap.
Vestre Aker kammerkor

Vestre Aker kammerkor (VAK) er et kor med rundt 40 medlemmer, som holder til i Oslo. VAK er tilknyttet Vestre Aker kirke, hvor koret jevnlig deltar på gudstjenester. Koret ble stiftet i 1993 og dirigeres av Karstein Sigurd Ærø (f. 1961), som også er kantor i Vestre Aker kirke.
Siden starten i 1993 har koret fremført en rekke kirkemusikalske verk, og mange av de store klassikerne. Blant annet H-mollmessen, Johannespasjonen, Juleoratoriet og flere kantater av Bach. Av andre større verker koret har satt opp kan nevnes Mozarts store c-mollmesse, samt «Requiem» av komponister som Mozart, Brahms, Fauré og Duruflé. Koret synger også komposisjoner og arrangementer laget av dirigenten Karstein S. Ærø. I 2002 urfremførte koret Karstein S. Ærøs Juleoratorium til gode kritikker. Ærø spesialskrev dette til VAK og verket ble spilt inn på CD i 2003, i Vestre Aker kirke, med Svein Tindberg som forteller.
VAK har også gitt ut CD-en Norske Folketonebearbeidelser. Denne ble innspilt i Vestre Aker kirke i 1996.
Flere av verkene koret har framført de siste årene har vært i samarbeid med musikere fra Oslo-Filharmonien. Koret har også et langvarig samarbeid med sopransolisten Tone Elisabeth Braaten.
VAK setter også opp konserter med "lettere" repertoar, og er kjent for sine julekonserter som arrangeres i Vestre Aker kirke under navnet "Hellige Natt", første gang i 2004. I 2010 utgav koret en CD med samme navn med flere av sangene som har stått på repertoaret på disse konsertene. Innspillingen ble gjort i Vestre Aker kirke i mai 2010 med Bjørn Andor Drage (BAD Music) som produsent.
I februar 2012 deltok Vestre Aker kammekor på tre framføringer av Mahlers 8. symfoni i Oslo Konserthus. Her deltok Oslo Filharmoniske Orkester, Oslo Filharmoniske Kor, Grex Vocalis, Oslo Domkor, Kammerkoret Nova og Sølvguttene. Dirigent var Jukka-Pekka Saraste. Totalt var det ca. 450 utøvere på podiet på disse konsertene.
Citrinophila

Utseende

Små til middelsstore (vingespenn 25-40 millimeter) sommerfugler. Vingenes overside er gul med bredt svarte kanter.

Levevis

Larvene lever av blågrønnbakterier, alger, lav og annet organisk materiale som de skraper av trestammer.
De lever på trær som har kolonier av maur i slekten Crematogaster, som passer på dem og til gjengjeld får drikke søte sekreter som larvene skiller ut.
Disse sommerfuglene lever i skog, særlig tropisk regnskog.

Utbredelse

Slekten er utbredt i Vest- og Sentral-Afrika.
Websøkemotor

En websøkemotor er et programvaresystem som er utformet for å søke etter informasjon på World Wide Web. Søkeresultatene presenteres generelt på sider som ofte refereres til som search engine results pages (SERPs). Informasjonen kan være en miks av websider, bilder og andre typer filer. Noen søkemotorer minerer også data tilgjengelig i databaser eller åpne kataloger. Til forskjell fra webkataloger, som vedlikeholdes bare av menneskelige redaktører, opprettholder søkemotorer også informasjon i sanntid ved å kjøre en algoritme på en søkerobot.
Giclée

Giclée (uttales omtrent sji'kléi eller  sji'klé) er digital blekkutskrift av høy kvalitet for reproduksjon av billedkunst. Betegnelsen er et nyord konstruert av trykkeren Jack Duganne i 1991 og kan også brukes om både teknikken, selve utskriften såvel som skriveren. Metoden ble opprinnelig utviklet sist på 1980-tallet for utskrifter på iris-printere, men betegnelsen har siden blitt tatt i bruk av kunstnere og gallerier om enhver høykvalitets blekkutskrift.
Giclée-metoden  krever spesielle, avanserte printere og en kombinasjon av lysekte blekk og syrefritt papir som er garantert av produsenten til å ha en minimums holdbarhet på 60-100 år. Slikt utstyr blir blant annet levert av printerfabrikantene Canon, Epson og Hewlett-Packard. Epson har et sjufargesystem for blekkskrivere, Canon har et tolvfargesystem.  Teknikken benyttes av en rekke kunstnere til framstilling av fotografiske forstørrelser og reproduksjon av grafiske arbeider i begrensede opplag. Ordet blir gradvis mer utvannet og erstattet av mer presise ord som digitaltrykk og digital grafikk, men er det eneste internasjonalt kjente ordet for å beskrive en metode der utskriftene av utseende for mange kunstnere erstatter litografi eller silketrykk. 
Enkelte definerer giclée-trykk ved at de i tillegg er signert og nummerert.
Bombegruppen

Bombegruppen er en avdeling i Oslo politidistrikt, og inngår i Politi- og lensmannsetatens nasjonale bistandsressurser ved siden av Beredskapstroppen, Den Kongelige Politieskorte og Politihelikoptertjenesten.
Avdelingen består av bombeteknikere og bombehunder med teknisk utstyr til å løse politioppgaver knyttet til kriminalitet. Den gir også råd innen eksplosiver og ABC-våpen. Avdelingen har en 400 kg tung bomberobot på lån fra Forsvaret.
Bombegruppen består av 14 tjenestemenn med kontorer på Alnabru. Alle i Bombegruppen har utdannelse innen håndtering av eksplosiver, men de er delt mellom hundeførere og tekniske spesialister. Ved siden av rådgivning og forhåndsklareringer for statsbesøk og kongelige har gruppen rundt 160 skarpe utrykninger i året, for å identifisere, klarere og fjerne mistenkelige funn av eksplosiver og lignende.
Buffalo Trace Distillery

Single Oak Project

Buffalo Trace Distillery startet det som inntil nå er det største eksperimentet med destillering av bourbon whiskey i 1999. Eksperimentet ble kalt Single Oak Project. Da valgte master distiller og noen av hans medarbeidere ut 96 amerikanske eiketrær. Tønner av amerikansk eik er en lovregulert forutsetning for at sluttproduktet skal kunne kalles bourbon whiskey. Alder og lokaliseringen av de 96 utvalgte eiketrærne varierte. Trærne ble kuttet i to og de til sammen 192 trestammene ble benyttet til produksjon av tønnestaver. Hver tønne kom fra bare én trestamme. Nå de ble svidd innvending (et annet lovregulert krav for bourbon) ble det gjort med ulike metoder. Tønnene ble fylt med whiskey av forskjellig styrke og alder og fra forskjellige lagerhus.
De første tolv flaskene fra dette eksperimentet ble lansert i mai 2011 og et lite utvalg av spesialforretninger rundt om i USA tok inn de første for salg. I slutten av august samme år kom de neste 12 og slik vil det fortsette til alle 192 varianter er lansert i løpet av våren 2015. Inntil nå har det blitt lansert 156 forskjellige flasker (pr. oktober 2014). Hver flaske er merket med tønnens nummer og styrke og smak varierer til dels ganske mye. Flaskene fra eksperimentet er lite tilgjengelige på grunn av små kvanta og det er ganske vanlig at de spesialforretningene som har dem ikke setter dem ut i hyllene, men reserverer dem for faste kunder. Whiskyen i eksperimentet selges i flasker på bare 375 ml og koster i overkant av 60 USD per flaske, en svært høy pris i USA.
Målsettingen med eksperimentet er å kartlegge hvilken betydning de ulike faktorer har på sluttproduktet. Buffalo Trace Distillery vil benytte erfaringene i sin øvrige whiskey produksjon. Mange whiskeyentusiaster tester flaskene etter hvert som de lanseres og deres synspunkter er tilgjengelige på flere ulike nettsteder for whisky og whiskey.
King Tubby meets Rockers Uptown

King Tubby meets Rockers Uptown er et album av Augustus Pablo, utgitt i 1976. Dette albumet regnes som et av mesterverkene Augustus Pablo lagde i samarbeid med produseren King Tubby. Albumet regnes som det aller første dub-albumet. Albumet går i faste reggaetoner med en mektig fremtredende bass, med Augustus Pablos gjenkjennende melodica-spill, alt mikset harmonisk sammen til en ypperlig dub plate. Den første av sitt slag i 1976.
Fjærland

Fjærland er bygda innerst i Fjærlandsfjorden, en arm av Sognefjorden. Bygda har omtrent 300 innbyggere og ligger i Sogndal kommune. Bygdesenteret er Mundal hvor Hotel Mundal og Fjærland kirke ligger like ved hverandre. Fjærland startet med breturisme allerede på midten av 1800-tallet og har bidratt til å brøyte vei for norsk breturisme gjennom mange generasjoner.
Fjærland er en levende jordbruksbygd med melkeproduksjon og turisme som hovednæringer. Landskapet er særegent med sine store flate områder mellom stupbratte fjell. Flatene har til stor del oppstått fra morenemasser fra breen og har gjort Fjærland til et godt egnet sted for jordbruk. Det er meget tett mellom fjorden og breen, og Supphellebreen er den lavestliggende breen i Europa på bare 60 høydemeter. For å ta seg ut på breen må man gå opp til Flatbrehytta, via Supphelledalen, og videre ut på breen.
Norsk bremuseum, tegnet av Sverre Fehn, ligger i Fjærland, og bygda har også vært bokby siden 1995. 
Fjærland ligger ved foten av Jostedalsbreen, omgitt av høye fjell, og hadde lenge ingen annen forbindelse med omverdenen enn via båt. Dette forandret seg da dagens riksvei 5 ble videreført i tunnel til bygda fra Skei i 1986. I 1994 fikk Fjærland enda en vei i tunnel ut fra bygda sørover, til Sogndal. Denne veien ble åpnet 30. oktober 1994 av Kjell Opseth. Dette var slutten på den faste ferjetrafikken på Fjærlandsfjorden, men det går ennå en sommerrute fra 1. mai til 30. september. Denne legger til kai 2 ganger per dag i sesongen.
Fram til 2000 var Fjærland del av Balestrand kommune.
Jostedalsbreen nasjonalpark er lettest tilgjengelig i Fjærland (Sogndal kommune) og i Jostedalen (Luster kommune), og breen er godt synlig fra riksvei 5. 
Mange turister kommer til Fjærland i sommerhalvåret for å oppleve den vakre naturen, blant dem i mange år den amerikanske visepresidenten Walter Mondale, som hadde et spesielt forhold til stedet idet hans besteforeldre kom fra bygdesentrumet Mundal.

Bokby

Mange cruisebåter har valgt å legge turen innom Fjærland. Bokbyen er også kjent i Fjærland. Mange turister kommer til Fjærland for å besøke bokbyen. Denne bokbyen er en av de mest kjente i Norge. Mange av bøkene man finner der har en lang historie bak seg.